Diari Oficial de la Generalitat Valenciana


Sumari del DOGV 9259, del 19-01-2022 (2021/13956)

RESOLUCIÓ de 20 d'abril de 2021, del director general de Qualitat i Educació Ambiental, per la qual es formula declaració d'impacte ambiental del projecte planta de classificació i recuperació de PET en el terme municipal d'Alzira. Expedient número 69/18-AIA.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9259

Data del DOGV
:   19-01-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/13931


Data del document
:   20-04-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Alzira
    * impacte ambiental

RESOLUCIÓ de 20 d'abril de 2021, del director general de Qualitat i Educació Ambiental, per la qual es formula declaració d'impacte ambiental del projecte planta de classificació i recuperació de PET en el terme municipal d'Alzira. Expedient número 69/18-AIA. [2021/13100]  
«Declaració d'impacte ambiental  
Expedient: 69/8333-BCQ.  
Títol: planta de classificació i recuperació de PET.  
Promotor: CLEAR PET, SL.  
Autoritat substantiva: Ajuntament d'Alzira.  
Localització: polígon industrial El Pla, parcel·la M15-3, illa 15, sector PPI-11, del terme municipal d'Alzira (València).  
  
Antecedents.  
La mercantil disposa de llicència ambiental concedida per l'Ajuntament d'Alzira, amb data de 19 d'abril de 2016, per a una capacitat de producció inferior a 10 tones per dia.  
S'assigna a la instal·lació el número d'identificació mediambiental (NIMA) 7055088192, que està autoritzada per a: reciclatge o recuperació de substàncies orgàniques que no s'utilitzen com a dissolvents (R3) 150102 envasos de plàstics.  
  
Descripció del projecte.  
L'objecte del projecte és l'ampliació de la llicència ambiental, d'acord amb la Llei 6/2014, de 25 de juliol, de la Generalitat, de prevenció, qualitat i control ambiental d'activitats en la Comunitat Valenciana, per a una planta que es troba en funcionament, de classificació i recuperació de PET (tereftalat de polietilé). Es tracta de la valorització d'un residu no perillós (botelles de plàstic PET), que una vegada processat passarà a ser transferit a plantes de fabricació per a la seua reutilització com a matèria primera.  
La valorització de PET es desenvolupa en una parcel·la industrial, on el tractament i la recuperació d'aquests residus, així com l'emmagatzematge del producte final, es troben dins de les naus industrials. La matèria primera (PET a valorar), arriba en bales i s'emmagatzema en la campa exterior de la parcel·la sense edificar. Els productes que es reben són envasos de plàstic buits i el producte final són flocs de PET. Una vegada tractada la matèria primera, es produeix com a subproductes o residus sobre el 50 % del material processat, en forma de taps, etiquetes, etc.  
Es considera favorable el certificat de compatibilitat urbanística amb data 30 de desembre de 2011, on s'indica que l'activitat és compatible urbanísticament, d'acord amb les normes urbanístiques del Pla general d'ordenació urbana vigent.  
La parcel·la té una superfície de 20.108,40 m². La instal·lació disposa d'una nau industrial destinada al tractament i la recuperació de plàstics PET de superfície 1.974,60 m² i una nau d'emmagatzematge del producte valorat de superfície 989,38 m². La planta disposa d'emmagatzematge de productes químics (EPQ) necessaris en el procés de recuperació del PET, una planta de tractament d'aigües residuals i d'un punt net tancat i teulada, de superfície de 100 m², pavimentat amb formigó i recobert de pintura impermeabilitzant, que està proveït d'un sistema de recollida de vessaments, en el qual es realitza un emmagatzematge temporal de residus perillosos i no perillosos generats per l'activitat, abans de ser retirats per gestors autoritzats. Els residus assimilables a urbans es gestionaran a través de serveis municipals de recollida de residus.  
  
La planta actualment té una producció de 60 tones de producte acabat al dia, que equival a 120 tones de PET. Per a emmagatzemar temporalment la matèria primera s'ha adquirit la parcel·la confrontant.  
  
La mercantil indica que l'adquisició de la matèria primera es realitza per subhasta pública, a través d'Ecoembes, de manera que una vegada assignats els lots de PET adquirits es reben en forma de bales sense tractar, amb brutícia, amb elements que cal retirar. En la planta es reben:  
1. Envasos de plàstic corresponents a envasos de PET classificats en les plantes de selecció d'envasos lleugers procedents de la recollida selectiva del contenidor groc.  
2. Plàstics corresponents a envasos de PET procedents de la classificació en plantes de fracció restant (procedents de les plantes de residus sòlids urbans, que recuperen el plàstic que arriba en la fracció restant, o també anomenat fem en massa).  
L'activitat se situa en un polígon industrial totalment urbanitzat, dotat de les infraestructures necessàries perquè l'activitat puga desenvolupar-se. El subministrament d'aigua es realitzarà des de la xarxa mitjançant dues preses: una per al servei de planta i domèstic i l'altra per al proveïment de la xarxa contra incendis, amb emmagatzematge en un depòsit.  
Es disposa d'una tanca opaca de 3 metres d'altura, que és l'altura de l'apilament de la matèria primera menor, la qual cosa evita l'eixida de la parcel·la de partícules o elements. La tanca perimetral de la parcel·la ha sigut executada permeable al flux de l'aigua a partir de 40 centímetres d'altura i en tot el seu perímetre.  
Descripció de les fases del procés productiu.  
Les principals fases del procés productiu són: recepció de material (botelles i envasos de PET que es reben en forma de bales), trencador de bales, separació de PVC i material acolorit, classificació manual, triturat en el molí, separació del PET de taps i film, rentada del PET, envasat en contenidors flexibles, expedició i transport.  
Classificació prèvia i entrada a la línia de reciclatge.  
La matèria primera rebuda és descarregada i emmagatzemada en la planta, posteriorment es realitza una classificació on poden aparéixer altres materials, que solen vindre barrejats amb la matèria primera com és el paper. Es procedeix a la retirada d'etiquetes, peces xicotetes, fraccions lleugeres i envasos de PVC, s'emmagatzema provisionalment fins a la recollida per empreses autoritzades per a la seua gestió.  
Línia de procés: desbaladora, classificat i triturat.  
Una vegada rebudes les bales de botelles de PET, es trenca la bala i s'alimenta mitjançant un caragol sense fi a una cinta transportadora que portarà el material cap a la zona de classificat. Se separen els materials metàl·lics que hagen pogut entrar al procés juntament amb la matèria primera, posteriorment es classifica el material segons el seu color i se separen també els films de PVC del PET. Una vegada classificat, el material entra en dos molins on es trituren les botelles fins a aconseguir una grandària aproximadament de 0,5'1 centímetres, separant el PET de les botelles mitjançant un depòsit en el qual s'aprofita la diferència de densitats. Posteriorment es procedeix a la retirada dels taps d'una banda (realitzant-se una rentada i envasament en contenidors flexibles) i de l'altra del PET classificat per colors.  
Línia de procés: separació, rentada i envasat.  
Una vegada triturat el PET en xicotetes làmines, es classifica per colors, de manera que el PET sense color se submergeix en un corrent d'aigua calenta, a través de dues llavadores en sèrie que treballen amb un medi detergent i sosa càustica al 2-3 %. En el procés s'utilitza vapor d'aigua procedent de dues calderes, per a llevar etiquetes i cola. El PET és llavat amb aigua a temperatura ambient i envasat en forma de làmines o escates de 0,5'1 centímetres en contenidors flexibles. El PET de color (producte de pitjor qualitat), s'envasa en forma de làmines en contenidors flexibles, no es realitza un procés de neteja, i és retirat per altres plantes que l'adquireixen.  
El procés de selecció implementat en la maquinària permet que el PET de color siga tractat de manera independent, generant així un altre subproducte que pot ser comercialitzat per un altre gestor, sense contaminar el producte principal.  
Línia de procés: emmagatzematge i expedició.  
Es disposen de quatre omplidores compactadores que generen contenidors flexibles d'1x1 metres i 2 metres d'altura, a partir de les làmines de PET que arriben procedents d'un cicló que permet eliminar pols i altres possibles impureses que pogueren quedar, i compacten el contenidor flexible mitjançant aire comprimit.  
  
Tramitació administrativa.  
Com a antecedent el Servei d'Avaluació d'Impacte Ambiental (òrgan ambiental) disposa de dues consultes, una realitzada pel promotor, rebuda el 19 de desembre de 2014 (expedient 51/1312-EKA) i una altra realitzada el 19 de gener de 2016 (expedient 13/3515-SZQ).  
Amb data 5 de març de 2018, va tindre entrada en l'òrgan ambiental un escrit de l'Ajuntament d'Alzira (òrgan substantiu), on remetia el certificat d'informació pública (expedient 69/18-AIA). La documentació tècnica està inclosa en l'expedient 51/1600-AVJ i consta d'estudi d'impacte ambiental, projecte bàsic de la instal·lació i certificat de compatibilitat urbanística.  
Amb data 13 de febrer de 2019, l'òrgan ambiental requereix esmena de la documentació a l'òrgan substantiu, amb còpia al promotor, per a poder completar l'expedient, i sol·licita a més que l'òrgan substantiu realitze consulta al Servei d'Ordenació del Territori, que és el competent en matèria d'inundació.  
Amb data 21 d'octubre de 2019, l'òrgan substantiu remet a l'òrgan ambiental nova documentació del promotor.  
Segons informació facilitada per l'òrgan substantiu, s'indica que van sol·licitar pronunciament al Servei d'Ordenació del Territori el 16 d'abril de 2019. El 13 de maig de 2020, l'òrgan ambiental reitera consulta al Servei d'Ordenació del Territori.  
El 7 de juliol de 2020, es registra en l'òrgan ambiental l'informe sobre el risc d'inundació sol·licitat al Servei d'Ordenació del Territori.  
  
El 21 de desembre de 2020, l'òrgan substantiu remet l'informe emés pel Servei d'Ordenació del Territori.  
El tràmit d'informació pública de l'expedient es va dur a terme mitjançant la inserció del corresponent anunci en el Butlletí Oficial de la Província núm. 49, amb data 10 de març de 2017, sense haver-se presentat al·legacions.  
  
Consideracions ambientals.  
Les principals afeccions associades a l'activitat són les següents:  
Producció de sorolls i vibracions. S'aporta una auditoria acústica realitzada en el perímetre exterior de l'activitat industrial, per Acusttel, inscrita en el registre d'entitats col·laboradores en matèria de qualitat ambiental, realitzada el 13 de novembre de 2013, on es conclou que el soroll provocat per l'activitat no supera els límits màxims establits en la legislació vigent.  
Possible afecció al sòl i aigua. El paviment de tota la instal·lació és de formigó i impermeabilitzat i dotat de sistema de recollida d'aigües pluvials, en diferents zones de la campa exterior, que prèviament a l'abocament al clavegueram municipal passen per un separador de greixos i hidrocarburs. Es va condicionar la parcel·la d'acord amb els condicionants establits en la normativa urbanística específica per a aquest sector davant la possible afecció d'inundabilitat. La zona EPQ està executada amb la mateixa solera que la planta i compta amb pendent cap a cubetes de seguretat.  
L'aigua s'empra per a l'ús sanitari, protecció contra incendis i procés productiu, per a la rentada de l'escata de PET, després del procés de trituració. La documentació aportada indica les necessitats mensuals aproximades actualment d'aigua en la planta; són de la xarxa municipal: ús sanitari 210 m³, protecció contra incendis 69,5 m³ i procés productiu 2.182,5 m³ i del pou 11.767,5 m³ dels quals 337,5 m³ són pèrdues per evaporació i 13.612,5 m³ són abocats. La mercantil aporta còpia de notificació de la resolució de la concessió d'un aprofitament d'aigües subterrànies, de data 31 d'octubre de 2018, d'ús industrial i volum màxim anual de 100.000 m³ i còpia de la concessió de permís d'abocament a la xarxa municipal de clavegueram.  
  
El consum d'aigua passa a través d'una planta d'osmosi, per a tractar l'aigua de tot el procés de producció de la mercantil, garantint una neteja òptima del producte acabat, i posteriorment és conduïda a la depuradora per al seu tractament. La nau de producció disposa d'una sèrie de reixetes lineals, que recullen les aigües industrials generades en el procés industrial (aigües procedents de la rentada del PET), i són conduïdes a través d'una sèrie d'arquetes a la depuradora, on seran tractades prèviament a l'abocament a la xarxa de clavegueram del polígon industrial. La planta de tractament d'aigües residuals consta de: pretractament, tractament primari (físic i químic), tractament secundari (biològic), deshidratació de fangs, reutilització i dosatge de químics. Els llots generats són retirats per un gestor autoritzat. Una vegada tractada no es reutilitza, ja que no és adequada per a un segon ús a causa de la conductivitat.  
Els punts d'abocament d'aigua a la xarxa municipal del polígon són: aigües sanitàries de lavabos i vestuaris, aigües pluvials procedents de les cobertes dels edificis industrials i d'oficines, així com de la campa exterior de la parcel·la, on es localitzen una sèrie d'embornals i arquetes de registre; aquestes zones de la parcel·la s'han dotat de pendents adequats per a dirigir les aigües recollides a una arqueta separadora de greixos prèviament al seu abocament a la xarxa de clavegueram municipal. Es disposa d'un sistema separatiu de clavegueram municipal.  
Emissions a l'atmosfera. En el procés de valorització de botelles PET s'utilitzen dues calderes, actualment està en funcionament una caldera i l'altra s'utilitza per a suplir parades de manteniment i avaries. El vapor d'aigua procedent de les calderes s'envia a través de la xarxa de distribució existent per a calfar amb vapor directe les llavadores en el procés.  
La planta disposa dels següents focus canalitzats:  
5 focus de ventilació sobre cobertes que correspon amb la producció de plàstics per extrusió, laminació o operacions similars, grup C, codi 17150807. Quatre d'aquests són de les línies de rentada d'escates de PET (equips de rentada) i un altre de l'aspiració de l'ensacat (ensacadora), provinent de la línia de pols.  
1 focus d'emissió de caldera de ptn <= 5 Mwt i > 1 Mwt, grup C, codi 02809491.  
1 focus d'emissió de caldera de ptn <= 1Mwt i 250 Kwt, grup C, codi 29723338.  
Com a mesura preventiva i correctora es proposa realitzar un seguiment i revisió de les mostres d'emissions, amb la periodicitat establida en la normativa vigent, i realitzar puntualment els seus corresponents manteniments a fi de minimitzar les emissions a l'atmosfera.  
  
Afecció associada al risc d'inundació. Segons les normes urbanístiques del Pla general d'Alzira, s'han establit mesures correctores, i les principals són: elevar 80 centímetres el sòl de la parcel·la respecte a la rasant del carrer; la tanca perimetral és permeable al flux de l'aigua a partir dels 40 centímetres; portes, finestres i tancaments de façana són estancs fins a un metre i mig d'altura respecte a la rasant del carrer, els depòsits i elements similars s'han dissenyat i ancorat al terreny de manera que s'evite la possibilitat de flotació.  
  
La Direcció General de Política Territorial i Paisatge va emetre informe el 3 de juliol i 16 de novembre de 2020 sobre el risc d'inundació, en què indicava que es va elaborar un estudi d'inundabilitat per al polígon industrial El Pla i es va emetre un informe favorable, segons el que es disposa en l'aprovació definitiva de la modificació puntual del Pla general. L'activitat, en principi, és conforme al que s'estableix pel pla i no es considera vulnerable de generar contaminació, i serà l'Ajuntament el que valore finalment aquesta qüestió, segons l'article 20 de la normativa del PATRICOVA. Com a conclusió, els informes indiquen que l'activitat està afectada per perillositat d'inundació i és compatible amb les determinacions indicades en aquest.  
  
Afecció a la propagació d'insectes.  
Existeix una propagació d'insectes en les traces del líquid residual en les botelles després de l'ús.  
Davant aquesta situació la mercantil sol·licita als proveïdors de la matèria primera la fumigació del material prèviament al seu transport. Amb la calor s'agreuja aquesta situació, la mesura preventiva i correctora que realitza la mercantil és l'increment de la polvorització contra la plaga en les èpoques estivals, amb una intervenció de tres vegades a la setmana. Adjunta en la documentació aportada les fitxes tècniques dels productes emprats en la polvorització del material per una empresa acreditada.  
El programa de vigilància ambiental estableix la realització dels següents controls: seguiment i control dels documents de la ITV de tots els vehicles i maquinària.  
Quant a les emissions acústiques, les mesures a aplicar són la reducció de la velocitat de circulació dels vehicles. La maquinària utilitzada que posseïsca combustió interna haurà d'estar dotada de silenciador. A més de la realització d'auditories acústiques.  
Quant als possibles abocaments accidentals, es proposa una inspecció visual de la parcel·la i comprovar l'estat de la zona impermeabilitzada. A més de preses de mostres dels abocaments i analítiques realitzades per un laboratori, complint amb els límits fixats per l'ordenança municipal.  
  
Consideracions jurídiques.  
1. El projecte examinat constitueix, segons el que es preveu en l'annex I, grup 6.a.3, del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, en concordança amb l'article 7 de la Llei 21/2013, de 9 de desembre, un supòsit d'avaluació d'impacte ambiental ordinària.  
2. L'expedient ha observat els tràmits previstos en la Llei 21/2013, de 9 de desembre, d'avaluació ambiental, i en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana, i en les altres disposicions que li són aplicables.  
  
3. L'article 13.2.f del Decret 176/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència en matèria d'avaluació d'impacte ambiental.  
  
Per tot el que s'ha exposat, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que ostente, resolc:  
  
Primer  
Estimar acceptable, als sols efectes ambientals i sense perjudici de la prèvia obtenció de les autoritzacions sectorials que li siguen aplicables, el projecte de planta de classificació i recuperació de PET, promogut per CLEAR PET, SL, situat en el polígon industrial El Pla, parcel·la M15-3, illa 15, sector PPI-11 del terme municipal d'Alzira (València), sempre que aquest es desenvolupe d'acord amb l'estudi d'impacte ambiental, el projecte i la resta de la documentació presentada i amb els condicionants establits a continuació:  
  
1. Respecte a les incidències en el normal desenvolupament de l'activitat, a causa de les plagues d'insectes, per l'apilament de les botelles PET en l'exterior, que poden afectar més parcel·les confrontants, s'ha de desenvolupar un programa d'inspecció periòdica per a la seua prevenció i control, i realitzar tractaments antiplagues; aquest programa d'inspecció i la seua periodicitat haurà d'incorporar-se al programa de vigilància ambiental.  
2. Es portarà un registre documental del programa de vigilància ambiental que permeta comprovar el seguiment i el compliment de les mesures protectores i correctores ambientals proposades en l'estudi d'impacte ambiental presentat. S'inclourà un control documental de la recepció i lliurament dels residus, així com la seua quantitat, naturalesa i codi d'identificació. Aquest registre documental inclourà a més tota la documentació acreditativa relativa a accidents, fugues o vessaments, la seua recollida i gestió posterior. La documentació del programa de vigilància ambiental estarà a la disposició de les autoritats competents.  
  
3. Les condicions d'aquesta declaració d'impacte ambiental podran modificar-se quan concórrega qualsevol de les circumstàncies previstes en l'article 44 de la Llei 21/2013, de 9 desembre, d'avaluació ambiental.  
  
4. Qualsevol modificació del projecte serà objecte d'avaluació ambiental quan siga un supòsit exigit per la normativa sectorial d'avaluació ambiental vigent en l'àmbit de la Comunitat Valenciana, i s'hi aplicarà el procediment d'avaluació d'impacte ambiental previst en aquesta.  
  
  
Segon  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que es disposa en l'article 41.3 de la Llei 21/2013, de 9 de desembre, d'avaluació ambiental.  
  
  
Tercer  
Notificar a les parts interessades que, contra aquesta resolució, per ser un acte de tràmit, no es pot interposar cap recurs; sense perjudici que puguen utilitzar-se els mitjans que en defensa dels seus drets s'estimen pertinents, d'acord amb el que es disposa en l'article 41.4 de la Llei 21/2013, de 9 de desembre, d'avaluació ambiental.  
  
Quart  
La regulació de la vigència d'aquesta declaració d'impacte ambiental serà la que s'estableix en l'article 43 de l'esmentada Llei 21/2013.  
  
València, 20 d'abril de 2021.- El director general de Qualitat i Educació Ambiental: Joan Piquer Huerga.»